Seun (5) verskeie kere tydens kaping gesteekArgieffoto (Foto: SAPD, Facebook) Die Gautengse polisie het ŉ volskaalse soektog van stapel gestuur na drie verdagtes wat Sondagaand ŉ vyfjarige seun verskeie kere met ŉ skerp voorwerp gesteek het nadat die motor van die seun se pa in Boksburg aan die Oos-Rand gekaap is. Lt.kol. Lungelo Dlamini, polisiewoordvoerder, het aan Maroela Media bevestig die kaping van die motor, ŉ Volkswagen Golf, het omstreeks 19:00 in Trichardtweg in Boksburg plaasgevind. “Daar word vermoed dat die bestuurder van die voertuig, die seun se pa, deur die drie verdagtes oorval is toe hy by ŉ verkeerslig stilgehou het,” het Dlamini gesê. “Die verdagtes het die slagoffers se motor afgesper en vuurwapens op die bestuurder gerig.” Die vermeende kapers het die man uit sy motor gepluk en weggejaag met sy vyfjarige seun. Die motor is later verlate naby die Boksburg-gevangenis opgespoor. Die seuntjie is naby die motor in ŉ sloot gevind. Hy is glo verskeie kere met ŉ skerp voorwerp gesteek. “Die seun is na ’n nabygeleë hospitaal gehaas waar ŉ dokter bevestig het dat die seun steekwonde opgedoen het,” het Dlamini gesê. Dlamini het gesê die seun sterk in die hospitaal aan en is in ŉ stabiele toestand. Die polisie het enigiemand met meer inligting oor die voorval versoek om Crime Stop by 0860 010 111 te bel. Lees die opvolgberig hier.